text.text: موقع واب يعبر على أفكار وعقيدة ومشروع الحركة القومية التونسية
text.text_idx: #000000
text.text: الغاية من الدولة: التقدم و السيادة و الفعل التاريخي و الإنساني
text.text_idx: #000007
text.text: القوميين التوانسة و القوميين الحقيقيين بصفة عامة تهمهم الدولة و ممكن يوصلو لحد تقديسها و ديما طموحهم هو تقويتها و تكبير نفوذها. القوميين تهمهم الدولة و يعتبروها أولوية مطلقة لدرجة انهم يسامحو برشا في موضوع حقوق الانسان و الحريات الفردية و ممكن تكون عندهم ميول استبدادية، لأنو تهمهم الدولة و قوتها لدرجة إنهم ممكن و مكن برشا يضحو على خاطرها بكل المتطلبات الاجتماعية و يتلفو تماما كل حكايات الفقر و البطالة !.
text.text_idx: #000009
text.text: هذا صحيح لأجل قوة الدولة إداريا و إقتصاديا و عسكريا... وين تميل الإتجاهات القومية لنها تكون يمينية برشا ( لأجل التقدم الإقتصادي) و ممكن إستبدادية أحيانا لأجل تعبية الجهد العام . و هذا الي يخليها عادة إنها تكون صريحة علخر و متطرفة و حالمة الشي الي يخوف المعتدلين و المسالمين و الراضين بالوضع.
text.text_idx: #000010
text.text: ـ لكن يجي السؤال هنا: باهي فهمناك و علاش الدولة؟ علاش هذا لكل؟ علاش هالغرام و تقديس و الاحترام للدولة ؟؟؟
text.text_idx: #000011
text.text: نحاول نطرح السؤال بطريقة أخرى:
  تويكا شنوة هو دور الدولة الرئيسي حسب الرأي العام التونسي بكل؟؟؟
  و شنوة الدور المثالي للدولة الي يعتقدوه التوانسة ؟؟؟
text.text_idx: #000012
text.text: حسب الرأي العام التونسي بكل تنوعاتو الفكرية تعتبر مهمة الدولة هي تحقيق أهداف معينة، و الهنا أي تونسي محدد هدف و يرا إنو واجب الدولة هو تحقيقو. يعني على الأقل متفقين إنو الجميع يعترف ضمنيا إنو من غير دولة مايمكنش تحقيق الهدف، و الجميع يعترفو بضرورة وجود الدولة لتحقيق اهدافو.
text.text_idx: #000026
text.text: يعني مجرد وجود دولة بالإسم مايكفيش يلزمها تكون فعالة و الا تولي زايدة ! . نحتاجو لدولة فعالة و دولة قادرة و ناجحة ،دولة نعملو عليها أي نحتاجو لدولة قوية.
  ==> جميع التونسيين يحتاجو لدولة قوية .
text.text_idx: #000029
text.text: و رغم إختلاف القومية التونسية جذريا مع كل الأهداف التونسية المتداولة و تبنيها لأهداف مختلفة فإنها ترا قبل كل شي إنو مهمن كان الهدف فانو يحتاج لدولة قوية و لذلك فانها تراها اولوية الاولويات و من بعدها يبدا النقاش حول التوجه الفكري و السياسي .
text.text_idx: #000030
text.text: الدولة التونسية كيف قاطرة التران باش تهز الشعب التونسي نحو مستقبل معين ، لكن كيف هي تبدا: عاجزة، فاسدة، تاعبة، متخلفة، مرهونة، تابعة، ضعيفة ، محطمة و حقيرة فإنو كل الأهداف التونسية بش تضيع و تقعد مجرد أماني و كلام فارغ و بش يقعد الشعب التونسي بكلو على بعضو يسب و يلعن و يبكي و يتمنا كان مجاش تونسي!
text.text_idx: #000031
text.text: و لهنا قبل ما نحكي على سياسة الدولة و شنية الأهداف الي يلزم تحققهم، لازم نفهمو إنو من غير الدولة ماعندنا وين نوصلو و إنو الدولة أدات نستخدموها لتحقيق اهداف ما هيش عدو يلزم نحاربوه و ندمروه او نضعفوه.. و لذا لازم نركزو جهدنا كتوانسا على قوة الدولة باش تولي قادرة تحققلنا أهدافنا و من بعد نتناقشو في الثنية الي يلزم نمشو فيها.
text.text_idx: #000032
text.text: و لهذا القومية التونسية تعتبر أن الدولة التونسية هي قضيتها المركزية، لأنها هي الي بش تمكننا من تحقيق الأهداف القومية العليا => التقدم و السيادة و الفعل التاريخي و الإنساني و هذا علاش نعتبروها شبه مقدسة و نراو انو تقويتها و دعمها و إعادة تأسيسها أهم من كل المسائل الأخرى، أهم من كل المسائل الإجتماعية و الدينية و الرياضية و المطالب الفردية...
text.text_idx: #000033
text.text: الرد الجذري على اللوم السطحي للقومية التونسية
text.text_idx: #000034
text.text: القصف الإسرائيلي لحمام الشط، يعري حقيقة الضعف التونسي
text.text_idx: #000035
text.text: جميع الحقوق محفوضة لمجلة القومية التونسية 2021 Cream Magazine by Themebeez
text.text_idx: #000043